DARKO Kovačević "Daruvarac", u hrvatskoj javnosti poznatiji kao nasilnik koji je u Zadru brutalno prebio tinejdžericu, opet je završio u pritvoru.

Kako doznaje N1, "Daruvarac" je večeras oko 18 h na terasi jednog ugostiteljskog objekta u Boriku u Zadru nasrnuo na mlađu mušku osobu (1995. godište) i pritom joj prijetio iz zasad nepoznatog razloga.

Došlo je prvo do verbalnog, a potom i fizičkog sukoba u kojem je mlađi muškarac pao te je nakon incidenta situaciju prijavio lokalnoj policiji.

Policija je obavila konzultacije s Državnim odvjetništvom nakon čega je Kovačević priveden na daljnje kriminalističko obrađivanje. U pritvoru će prenoćiti te će ujutro biti odveden pritvorskom nadzorniku.

Notorni nasilnik koji je prebio tinejdžericu

31-godišnji "Daruvarac" je u lipnju prošle godine u kafiću na zadarskoj Meladi 18-godišnju Lorenu mlatio šakama i nogama u glavu i dok je bespomoćno ležala na podu, što se vidi na snimkama nadzornih kamera.

Tekst se nastavlja ispod oglasa

"Dana 13. lipnja 2018. godine oko 21 sat, kad je oštećena došla u isti caffe bar, bez povoda ju je udario glavom u potiljak. Zatim je za njom otišao u WC optuživši je da ga vara, opalio joj je dvije do tri triske, a potom je u namjeri da je teško ozlijedi počeo udarati šakama po glavi. Kad je u WC ušao Ante Kokić i rekao: 'Nemoj je toliko tući, ubit ćeš je', istom je odgovorio 'To i želim'.

U jednom trenutku Lorena je pobjegla u drugi WC. Ponovo je ušao za njom i ponovo je počeo tući šakama u glavu, a u jednom trenutku je uhvatio za glavu i s njom dva, tri puta udario u umivaonik, zbog čega je oštećenica Lorena pobjegla u unutrašnjost caffe bara, gdje ju je okrivljenik bez povoda i uz prisutnost drugih osoba hvatao za kosu, bacao na pod, a potom je i udarao otvorenim dlanovima i zatvorenim šakama te nogama u tijelo i glavu, uslijed čega je oštećenica Lorena Gurlica zadobila teške tjelesne ozlijede", dio je presude "Daruvarcu".

On je na sudu priznao premlaćivanje, a zbog nanošenja teške tjelesne ozljede i prijetnje, osuđen je na pet godina bezuvjetnog zatvora.

No nedavno je zbog zakona koji određuje maksimalno trajanje istražnog zatvora, do pravomoćnosti presude pušten na slobodu. Izvanraspravno vijeće Općinskog suda u Zadru odbilo mu je odrediti ikakve mjere opreza.